CELEX: 32020D1106
Language: ro
Date: 2020-07-24 00:00:00
Title: Decizia de punere în aplicare (UE) 2020/1106 a Comisiei din 24 iulie 2020 privind organizarea unui experiment temporar în temeiul Directivelor 66/401/CEE, 66/402/CEE, 2002/54/CE și 2002/57/CE ale Consiliului în ceea ce privește rata oficială de control a inspecțiilor în câmp efectuate sub supraveghere oficială pentru semințele de bază, semințele selecționate din generațiile anterioare semințelor de bază și semințele certificate [notificată cu numărul C(2020) 4955]

28.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 242/7
               
            
         DECIZIA DE PUNERE ÎN APLICARE (UE) 2020/1106 A COMISIEI
         din 24 iulie 2020
         privind organizarea unui experiment temporar în temeiul Directivelor 66/401/CEE, 66/402/CEE, 2002/54/CE și 2002/57/CE ale Consiliului în ceea ce privește rata oficială de control a inspecțiilor în câmp efectuate sub supraveghere oficială pentru semințele de bază, semințele selecționate din generațiile anterioare semințelor de bază și semințele certificate
         
            
               [notificată cu numărul C(2020) 4955]
            
         
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 66/401/CEE a Consiliului din 14 iunie 1966 privind comercializarea semințelor de plante furajere (1), în special articolul 13a,
         având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (2), în special articolul 13a,
         având în vedere Directiva 2002/54/CE a Consiliului din 13 iunie 2002 privind comercializarea semințelor de sfeclă (3), în special articolul 19,
         având în vedere Directiva 2002/57/CE a Consiliului din 13 iunie 2002 privind comercializarea semințelor de plante oleaginoase și pentru fibre (4), în special articolul 16,
         întrucât:
         
                     (1)
                  
                  
                     Semințele certificate de plante furajere, cereale, sfeclă și plante oleaginoase și pentru fibre, în temeiul Directivelor 66/401/CEE, 66/402/CEE, 2002/54/CE și, respectiv, 2002/57/CE, fac obiectul unor inspecții în câmp efectuate sub supraveghere oficială. O proporție de cel puțin 5 % din culturile de aceste semințe (denumită în continuare: „o rată fixă minimă de 5 %”) face obiectul controlului oficial în câmp.
                  
               
                     (2)
                  
                  
                     Semințele de bază și semințele selecționate din generațiile anterioare semințelor de bază sunt certificate dacă toate culturile de aceste semințe (denumite în continuare: „o rată fixă de 100 %”) au făcut obiectul unor inspecții oficiale în câmp, îndeplinind condițiile prevăzute în Directivele 66/401/CEE, 66/402/CEE, 2002/54/CE și 2002/57/CE.
                  
               
                     (3)
                  
                  
                     S-a demonstrat, în cadrul unui experiment temporar recent organizat pe baza Deciziei de punere în aplicare 2012/340/UE a Comisiei (5), că și în cazul semințelor de bază, și în cazul semințelor selecționate din generațiile anterioare semințelor de bază inspecțiile în câmp efectuate sub supraveghere oficială realizate de inspectori de teren autorizați și formați corespunzător din cadrul unor întreprinderi producătoare de semințe reprezintă o alternativă mai bună la inspecția oficială în câmp. Controlul oficial al proporției stabilite de 5 % din culturile de semințe a fost suficient pentru a demonstra că nivelul inspecțiilor în câmp efectuate sub supraveghere oficială poate fi adecvat și pentru semințele de bază și pentru semințele selecționate din generațiile anterioare semințelor de bază. Cu toate acestea, sunt posibile și alte îmbunătățiri dacă se ține seama de rezultatele furnizorilor de semințe.
                  
               
                     (4)
                  
                  
                     Regulamentul (UE) 2017/625 al Parlamentului European și al Consiliului (6) privind controalele oficiale, de stabilire a unui cadru armonizat al Uniunii pentru organizarea de controale oficiale de-a lungul întregului lanț agroalimentar le impune autorităților competente să realizeze în mod regulat controale oficiale la toți operatorii, în funcție de risc și cu o frecvență corespunzătoare. Pe baza experienței dobândite din aplicarea normelor respective, trebuie analizată, de asemenea, în temeiul Directivelor 66/401/CEE, 66/402/CEE, 2002/54/CE și 2002/57/CE, posibilitatea de a realiza controlul oficial al culturilor de semințe în câmp în cadrul supravegherii oficiale cu frecvențele stabilite în conformitate cu abordarea bazată pe riscuri.
                  
               
                     (5)
                  
                  
                     Pentru autoritățile competente, planificarea frecvenței controalelor lor în cadrul supravegherii oficiale, ținând seama de anumite criterii de risc legate de activitățile furnizorilor de semințe și de rezultatele anterioare în privința conformității, poate reprezenta o alternativă mai bună la rata fixă minimă de 5 % aplicată pentru semințele certificate. Ca urmare a experimentului temporar recent, această abordare trebuie testată și pentru semințele de bază și semințele selecționate din generațiile anterioare semințelor de bază, care sunt controlate oficial în proporție de 100 %.
                  
               
                     (6)
                  
                  
                     Organismele oficiale responsabile ale statelor membre trebuie să țină seama, la planificarea frecvenței controalelor lor oficiale, de anumite criterii de risc legate de activitățile furnizorilor de semințe și de rezultatele anterioare în privința conformității. Este necesar să se stabilească criterii armonizate în acest scop. Prin urmare, trebuie să fie organizat un experiment temporar pentru a se evalua această alternativă.
                  
               
                     (7)
                  
                  
                     Este necesar ca statele membre care participă la experiment să fie scutite de obligațiile legate de inspecțiile oficiale în câmp la o rată fixă de 100 % din semințele de bază și din semințele selecționate din generațiile anterioare semințelor de bază și de controlul la o rată fixă minimă de 5 % din culturile de semințe pentru semințele certificate în cadrul supravegherii oficiale, conform dispozițiilor Directivelor 66/401/CEE, 66/402/CEE, 2002/54/CE și 2002/57/CE.
                  
               
                     (8)
                  
                  
                     Statele membre care participă la experiment trebuie să raporteze anual Comisiei și statelor membre, pentru ca atât Comisia, cât și celelalte state membre să fie informate și pentru a facilita evaluarea progreselor și monitorizarea experimentului.
                  
               
                     (9)
                  
                  
                     Măsurile prevăzute în prezenta decizie sunt în conformitate cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Obiect
            
               (1)   Se organizează la nivelul Uniunii un experiment temporar (denumit în continuare „experimentul”) prin care se evaluează, în ceea ce privește controlul oficial al culturilor pentru producția de semințe de bază, de semințe selecționate din generațiile anterioare semințelor de bază și de semințe certificate în cadrul inspecției în câmp efectuate sub supraveghere oficială în temeiul dispozițiilor, enumerate la alineatul (2) din prezentul articol, din Directivele 66/401/CEE, 66/402/CEE, 2002/54/CE și 2002/57/CE:
               
                           (a)
                        
                        
                           dacă o abordare bazată pe riscuri, realizată în conformitate cu articolul 3 din prezenta decizie, poate reprezenta o alternativă mai bună la controlul
                           
                                       (i)
                                    
                                    
                                       unei rate fixe minime de 5 % din culturile de semințe pentru semințele certificate;
                                    
                                 
                                       (ii)
                                    
                                    
                                       unei rate fixe de 100 % din culturile de semințe pentru semințele de bază și pentru semințele selecționate din generațiile anterioare semințelor de bază și
                                    
                                 
                     
                           (b)
                        
                        
                           dacă sunt adecvate criteriile pentru evaluarea riscurilor prevăzute la articolul 3 alineatul (1) din prezenta decizie.
                        
                     
            
               (2)   Dispozițiile menționate la alineatul (1) sunt următoarele:
               
                           (a)
                        
                        
                           articolul 2 alineatul (1) partea B punctul 1 litera (d), articolul 2 alineatul (3) partea A litera (c) și articolul 14a litera (a) din Directiva 66/401/CEE și punctul 6 din anexa I la aceasta;
                        
                     
                           (b)
                        
                        
                           articolul 2 alineatul (1) partea C litera (d), articolul 2 alineatul (1) partea Ca litera (c), articolul 2 alineatul (1) partea D punctul 1 litera (d), articolul 2 alineatul (1) partea D punctul 2 litera (b), articolul 2 alineatul (1) partea D punctul 3 litera (c), articolul 2 alineatul (3) partea A litera (c) și articolul 14a litera (a) din Directiva 66/402/CEE și punctul 7 din anexa I la aceasta;
                        
                     
                           (c)
                        
                        
                           articolul 2 alineatul (1) litera (c) punctul (iv), articolul 2 alineatul (3) partea A litera (c) și articolul 21 litera (a) din Directiva 2002/54/CE și partea A punctul 4 din anexa I la aceasta;
                        
                     
                           (d)
                        
                        
                           articolul 2 alineatul (1) litera (c) punctul (iv), articolul 2 alineatul (1) litera (d) punctul 1 subpunctul (ii), articolul 2 alineatul (1) litera (d) punctul 2 subpunctul (iii), articolul 2 alineatul (5) partea A litera (c) și articolul 18 litera (a) din Directiva 2002/57/CE și punctul 5 din anexa I la aceasta.
                        
                     
         
         
            Articolul 2
            Participarea statelor membre
            Toate statele membre pot participa la experiment.
            Statele membre care decid să participe la experiment (denumite în continuare „statele membre participante”) informează Comisia și celelalte state membre, indicând speciile, categoriile și regiunile la care se referă participarea lor și orice fel de restricții.
            Statele membre participante își pot încheia participarea în orice moment, informând Comisia în această privință.
         
         
            Articolul 3
            Evaluarea riscurilor
            
               (1)   Statele membre realizează evaluarea riscurilor referitoare la furnizorii de semințe și adaptează în mod corespunzător amploarea controalelor lor oficiale la o proporție între 1 % și 100 % din culturile de semințe în ceea ce privește inspecția în câmp efectuată sub supraveghere oficială.
               Pentru evaluarea riscurilor furnizorilor de semințe, se iau în considerare următoarele criterii:
               
                           (a)
                        
                        
                           specii și metode de producție;
                        
                     
                           (b)
                        
                        
                           zona de producție și numărul câmpurilor;
                        
                     
                           (c)
                        
                        
                           activități sub controlul furnizorului de semințe;
                        
                     
                           (d)
                        
                        
                           amplasarea activităților sau a operațiunilor;
                        
                     
                           (e)
                        
                        
                           orice fel de informații care indică probabilitatea ca utilizatorii de semințe să fie induși în eroare, în special în ceea ce privește identitatea, sănătatea și calitatea, proprietățile, compoziția, cantitatea, țara sau zona de origine, metoda de producție a semințelor;
                        
                     
                           (f)
                        
                        
                           evidențele anterioare ale furnizorilor de semințe în ceea ce privește rezultatul controlului oficial și controalele a posteriori realizate în legătură cu culturile lor și conformitatea cu cerința stabilită la alineatul (2);
                        
                     
                           (g)
                        
                        
                           fiabilitatea și rezultatele inspecțiilor care au fost realizate de furnizorii de semințe, în special de către un inspector în câmp autorizat sau de o terță parte la cererea furnizorilor de semințe, inclusiv, dacă este cazul, scheme private de asigurare a calității, în scopul stabilirii conformității cu cerința prevăzută la alineatul (2);
                        
                     
                           (h)
                        
                        
                           orice fel de informații care ar putea indica neconformitatea cu cerința prevăzută la alineatul (2).
                        
                     
            
               (2)   Cultura care urmează a fi controlată oficial este cultivată pornind de la semințe care au făcut obiectul unui control oficial a posteriori în conformitate cu Directivele 66/401/CEE, 66/402/CEE, 2002/54/CE și 2002/57/CE.
            
            
               (3)   Un procent din eșantioane provenind din loturile de semințe recoltate din culturi se prelevă pentru un control oficial a posteriori și, după caz, pentru testarea oficială în laborator a semințelor în privința identității și a purității soiului. Statele membre identifică loturi de semințe pentru care au fost realizate controale oficiale în conformitate cu abordarea bazată pe riscuri prevăzută la alineatul (1).
            
            
               (4)   Statele membre participante compară, pentru aceeași cultură din același câmp, rata fixă minimă de 5 % din culturile de semințe care fac obiectul unui control oficial cu controlul oficial bazat pe riscuri al culturilor și al semințelor recoltate în cazul cărora nu este stabilită nicio rată fixă minimă.
            
         
         
            Articolul 4
            Derogări de la Directivele 66/401/CEE, 66/402/CEE, 2002/54/CE și 2002/57/CE
            Prin derogare de la Directivele 66/401/CEE, 66/402/CEE, 2002/54/CE și 2002/57/CE, statele membre participante sunt scutite, în scopul experimentului, de obligațiile legate de inspecția oficială în câmp a semințelor de bază și a semințelor selecționate din generațiile anterioare semințelor de bază și de controlul oficial al semințelor certificate, stabilite în cadrul următoarelor dispoziții:
            
                        1.
                     
                     
                        articolul 2 alineatul (1) partea B punctul 1 litera (d), articolul 2 alineatul (3) partea A litera (c) și articolul 14a litera (a) din Directiva 66/401/CEE și punctul 6 din anexa I la aceasta;
                     
                  
                        2.
                     
                     
                        articolul 2 alineatul (1) partea C litera (d), articolul 2 alineatul (1) partea Ca litera (c), articolul 2 alineatul (1) partea D punctul 1 litera (d), articolul 2 alineatul (1) partea D punctul 2 litera (b), articolul 2 alineatul (1) partea D punctul 3 litera (c), articolul 2 alineatul (3) partea A litera (c) și articolul 14a litera (a) din Directiva 66/402/CEE și punctul 7 din anexa I la aceasta;
                     
                  
                        3.
                     
                     
                        articolul 2 alineatul (1) litera (c) punctul (iv), articolul 2 alineatul (3) partea A litera (c) și articolul 21 litera (a) din Directiva 2002/54/CE și partea A punctul 4 din anexa I la aceasta; precum și
                     
                  
                        4.
                     
                     
                        articolul 2 alineatul (1) litera (c) punctul (iv), articolul 2 alineatul (1) litera (d) punctul 1 subpunctul (ii), articolul 2 alineatul (1) litera (d) punctul 2 subpunctul (iii), articolul 2 alineatul (5) partea A litera (c) și articolul 18 litera (a) din Directiva 2002/57/CE și punctul 5 din anexa I la aceasta.
                     
                  
         
            Articolul 5
            Raportare
            
               (1)   Pentru fiecare an, până la data de 31 martie a anului următor, statele membre participante prezintă Comisiei și celorlalte state membre un raport asupra rezultatelor experimentului efectuat în conformitate cu articolul 3.
            
            
               (2)   La încheierea experimentului și, în orice caz, după încheierea participării lor, statele membre participante prezintă Comisiei și celorlalte state membre, până la data de 31 martie a anului următor, un raport final privind rezultatele experimentului.
               Acest raport poate include alte informații pe care statele membre participante le consideră relevante, ținând seama de scopul experimentului.
            
         
         
            Articolul 6
            Perioada de timp
            Experimentul începe la data de 1 august 2020 și se încheie la data de 31 iulie 2027.
         
         
            Articolul 7
            Destinatari
            Prezenta decizie se adresează statelor membre.
         
         
            Adoptată la Bruxelles, 24 iulie 2020.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO 125, 11.7.1966, p. 2298/66.
         
            (2)  JO 125, 11.7.1966, p. 2309/66.
         
            (3)  JO L 193, 20.7.2002, p. 12.
         
            (4)  JO L 193, 20.7.2002, p. 74.
         
            (5)  Decizia de punere în aplicare 2012/340/UE a Comisiei din 25 iunie 2012 privind organizarea unui experiment temporar în temeiul Directivelor 66/401/CEE, 66/402/CEE, 2002/54/CE, 2002/55/CE și 2002/57/CE ale Consiliului în ceea ce privește inspecția în câmp sub supraveghere oficială, pentru semințele de bază și semințele selecționate din generațiile anterioare semințelor de bază (JO L 166, 27.6.2012, p. 90).
         
            (6)  Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (JO L 95, 7.4.2017, p. 1).